અમદાવાદ: અમદાવાદ સહિત રાજ્યભરની ખાનગી શાળાઓમાં ફી ઉપરાંત જુદા જુદા હેડ હેઠળ વસૂલાતાં નાણાંની બેફામ લૂંટ સામે વાલીઓ કેટલાય સમયથી લડત ચલાવી રહ્યા છે. પરંતુ વાલી મંડળનેય રાજકારણનું ગ્રહણ નડી જતાં અમદાવાદની ર૦થી વધુ શાળાનું વાલી મંડળ કાલે નવા એજન્ડા અને માગ સાથે લડત લડવા માટે વસ્ત્રાપુર ગાર્ડન રાત્રે ૯ કલાકે બેઠક કરશે. જેમાં મુખ્ય એજન્ડા વાલી મંડળમાંથી રાજકારણ સાથે સંકળાયેલા લોકો કે વાલીઓને બહાર કઢાશે. વાલીઓના આક્ષેપ છે રાજકારણ સાથે સંકળાયેલા વાલી હોદ્દેદારો તેમની શાળા સંચાલકો સામેની લડતને નબળી બનાવે છે. વોઇસ ઓફ પેરેન્ટસના વાલી મંડળની લડત હેઠળ સ્કૂલમાં એચ.બી.કાપડિયા, ઉદ્ગમ, પ્રકાશ, નિર્માણ, નિરમા જેવી શાળાનો સમાવેશ કરાયો છે. આવતી કાલે આ કમિટી ભવિષ્યના કાર્યક્રમો અને વાલીઓનાં હિતમાં શાળા સંચાલકો સામેની લડતનો એજન્ડા તૈયાર કરશે.